ಬಗೆದಷ್ಟೂ ಬಂಗಾರ, ಹಣ, ಒಬ್ಬೊಬ್ಬರ ಬಳಿಯೂ ಭವ್ಯ ಬಂಗಲೆ – ಭ್ರಷ್ಟ ಸರ್ಕಾರಿ ಅಧಿಕಾರಿಗಳ ಅಸಲಿ ಬಣ್ಣ ಬಟಾಬಯಲು.!

ಬೆಂಗಳೂರು: ಎಸಿಬಿ ದಾಳಿಯಿಂದ ನಾಲ್ವರು ಭ್ರಷ್ಟ ಸರ್ಕಾರಿ ಅಧಿಕಾರಿಗಳ ಅಸಲಿ ಬಣ್ಣ ಬಟಾಬಯಲಾಗಿದೆ.

ಬೆಂಗಳೂರಿನ ಸಹಕಾರ ಸಂಘಗಳ ಅಪರ ನಿಬಂಧಕ ಸತೀಶ್, ಕಂದಾಯ ಅಧಿಕಾರಿ ಎಸ್.ಬಿ ಮಂಜುನಾಥ್, ರೈತ ಸಂಪರ್ಕ ಕೇಂದ್ರದ ಭ್ರಷ್ಟ ಅಧಿಕಾರಿ ಪ್ರಕಾಶ್ ಗೌಡ ಕುದರಿಮೊಟಿ ಮತ್ತು ವಿಜಯಪುರದ ಗ್ರಾಮೀಣ ಮತ್ತು ಮೂಲ ಸೌಕರ್ಯ ಅಭಿವೃದ್ಧಿ ನಿಗಮದ ಭ್ರಷ್ಟ ಅಧಿಕಾರಿ ಶರದ್ ಗಂಗಪ್ಪ ಈ ನಾಲ್ವರು ಅಧಿಕಾರಿಗಳ ಮನೆ ಮೇಲೆ ಎಸಿಬಿ ಅಧಿಕಾರಿಗಳು ದಾಳಿ ಮಾಡಿದ್ದಾರೆ.

ಮಂಗಳವಾರ ಬೆಳ್ಳಂಬೆಳಗ್ಗೆ ಕಣ್ಣುಜ್ಜಿಕೊಂಡು ಹಾಸಿಗೆಯಿಂದ ಏಳೋ ಮೊದಲೇ ಮನೆಗೆ ಎಸಿಬಿ ಅಧಿಕಾರಿಗಳು ಬಂದಿದ್ದು, ತಮ್ಮ ಸಿಬ್ಬಂದಿ ಜೊತೆ ಬಂದು ಇಡೀ ಮನೆ ಪರಿಶೀಲನೆ ನಡೆಸಿದ್ದಾರೆ. ದಾಳಿಯಲ್ಲಿ ಪತ್ತೆಯಾದ ಅಕ್ರಮ ಆಸ್ತಿ-ಪಾಸ್ತಿ ಹಾಗೂ ದಾಳಿಯ ಕುರಿತಾಗಿ ಖುದ್ದು ಎಸಿಬಿ ಅಧಿಕಾರಿಗಳೇ ಮಾಹಿತಿ ನೀಡಿದ್ದಾರೆ.

ಸತೀಶ್ ಬಿ.ಸಿ-ಬೆಂಗಳೂರಿನ ಸಹಕಾರ ಸಂಘಗಳ ಅಪರ ನಿಬಂಧಕ
* ಭವ್ಯವಾದ ಬಂಗಲೆ, ಕೋಟಿ ಬೆಲೆಬಾಳುವ 2 ನಿವೇಶನ
* 1.3 ಕೆಜಿ ಚಿನ್ನ, ಒಂದೂವರೆ ಕೆಜಿ ಬೆಳ್ಳಿ ಆಭರಣ
* 1 ಕಾರ್, 1 ಲಾಕರ್, ಮಡದಿ ಹೆಸರಿನಲ್ಲಿ 3.84 ಲಕ್ಷ
* 34.16 ಲಕ್ಷದ ಗೃಹೋಪಯೋಗಿ ವಸ್ತು..

ಎಸ್.ಬಿ ಮಂಜುನಾಥ್-ಬಿಬಿಎಂಪಿ ಸಹಾಯಕ ಕಂದಾಯ ಅಧಿಕಾರಿ, ಜೆ.ಬಿ.ನಗರ
* ಮಡದಿ ಹೆಸರಲ್ಲಿ 2 ಮನೆ, 4 ನಿವೇಶನ
* 1 ವಾಣಿಜ್ಯ ಸಂಕೀರ್ಣ, 13 ಗುಂಟೆ ಜಮೀನು
* 453 ಗ್ರಾಂ ಚಿನ್ನ, 1 ಕೆಜಿ 230 ಗ್ರಾಂ ಬೆಳ್ಳಿ
* 1 ಕಾರ್,19 ಲಕ್ಷ ಗೃಹ ಉಪಯೋಗಿ ವಸ್ತು,
* 2 ಲಾಕರ್ ಪತ್ತೆ

ಪ್ರಕಾಶ್ ಗೌಡ                    ಶರದ್ ಗಂಗಪ್ಪ                ಸತೀಶ್                         ಮಂಜುನಾಥ್

ವಿಜಯಪುರದ ಗ್ರಾಮೀಣ ಮತ್ತು ಮೂಲ ಸೌಕರ್ಯ ಅಭಿವೃದ್ದಿ ನಿಗಮದ ಭ್ರಷ್ಟ ಅಧಿಕಾರಿ ಶರದ್ ಗಂಗಪ್ಪ ಬಳಿ, 2 ಮನೆ, 1 ಫ್ಲಾಟ್, 32 ಎಕರೆ 24 ಗುಂಟೆ ಜಮೀನು ಪತ್ತೆಯಾಗಿದೆ. ಅಷ್ಟೇ ಅಲ್ಲ, 675 ಗ್ರಾಂ ಚಿನ್ನ, 12.5 ಕೆಜಿ ಬೆಳ್ಳಿ. 3 ಕಾರ್, 3 ದ್ವಿಚಕ್ರ ವಾಹನ, 42.66 ಲಕ್ಷ ನಗದು ಮತ್ತು ಹೆಂಡತಿ ಖಾತೆಯಲ್ಲಿ 2.6 ಲಕ್ಷ ಸಿಕ್ಕಿದೆ.

ಇನ್ನು ಗದಗ ಜಿಲ್ಲೆ ಮುಂಡರಗಿಯ ರೈತ ಸಂಪರ್ಕ ಕೇಂದ್ರದ ಭ್ರಷ್ಟ ಅಧಿಕಾರಿ ಪ್ರಕಾಶ್ ಗೌಡ ಕುದರಿಮೊಟಿ ಸಹ ಮುಂಡರಗಿಯಲ್ಲಿ 2 ಮನೆ, 3 ನಿವೇಶನ, 16 ಎಕರೆ ಜಮೀನು, 570 ಗ್ರಾಂ ಚಿನ್ನ, 2 ಕೆಜಿ 290 ಗ್ರಾಂ ಬೆಳ್ಳಿ, 1 ಕಾರ್, 2 ದ್ವಿಚಕ್ರ ವಾಹನ ಪತ್ತೆಯಾಗಿದೆ.

ಸದ್ಯಕ್ಕೆ ಈ ನಾಲ್ವರು ಅಧಿಕಾರಿಗಳಿಗೆ ಎಸಿಬಿ ಅಧಿಕಾರಿಗಳು ನೋಟಿಸ್ ಜಾರಿ ಮಾಡಿದ್ದು, ವಿಚಾರಣೆಗೆ ಹಾಜರಾಗಲು ತಿಳಿಸಿದ್ದಾರೆ. ತನಿಖೆ ಇನ್ನೂ ಮುಂದುವರಿದಿದೆ.